open-index/open-wikipedia-markdown huggingface dataset:
Reinhold Alexander von Willebrand

**Reinhold Alexander von Willebrand** (17. joulukuuta 1866 Uusikaupunki – 28. huhtikuuta 1921 Turku) oli suomalainen juristi, valtiopäivämies ja Turun kunnallispormestari.

Von Willebrandin vanhemmat olivat tullinhoitaja, kollegiasessori August Reinhold von Willebrand (1829–1896) ja Viktoria Fahler, tullinhoitaja August von Willebrand oli hänen veljensä. Hän pääsi ylioppilaaksi Turun ruotsalaisesta lyseosta 1884 ja suoritti Helsingin yliopistossa tuomarintutkinnon, kameraalitutkinnon ja yleisen oikeustutkinnon 1889. Von Willebrand sai varatuomarin arvon 1892.

Von Willebrand toimi Turun kunnallispormestarina vuosina 1900–1921. Valtiopäivämies aatelissäädyssä hän oli 1899.

Von Willebrand oli naimisissa vuodesta 1896 Berta Matilda Hoffstedtin kanssa. Heidän tyttärensä oli arkkitehti Märta Blomstedt.

## Lähteet
Tönnön koulu

**Tönnön koulu** on Orimattilan kaupungin keskustaajaman lounaisosan Tönnössä, Porvoonjoen äärellä, Tönnön sillan lähellä toimiva alakoulu (luokka-asteet 1-6). Koulurakennus valmistui alkujaan vuonna 1906. Koulua on sittemmin laajennettu tai uusittu useaamman kerran (1922, 1988-1989, 2014). 

Vuonna 2018 koulua kävi yhteensä 123 peruskoulun oppilasta.

## Lähteet
Kamagaya

**Kamagaya** () on Japanin kaupunki Honshūn saarella Kantōn alueella Chiban prefektuurissa. Se sijaitsee sisämaassa prefektuurin luoteisosassa Shimōsan ylängöllä. Kamagayassa on 109&nbsp;384 asukasta (heinäkuussa 2020) ja sen pinta-ala on 21,08 neliökilometriä.

Asutus Kamagayan alueella on vanhaa. Edo-kaudella 1600–1800-luvuilla seutu tunnettiin villihevosten laidunalueena ja haukkametsästysalueena. Maanviljelyn käyttöön aluetta alettiin ottaa Meiji-restauraation jälkeen, ja siellä tuotettiin muun muassa vihanneksia ja päärynöitä. 1960-luvulta lähtien se on kasvanut nopeasti yhtenä Tokion esikaupungeista. Kaupunkioikeudet Kamagaya sai vuonna 1971. Silloin siellä oli noin 45&nbsp;000 asukasta.

Kamagayaa palvelevat Hokusō-rautateiden Hokusō-linja, Keisei-rautateiden Naritan lentoasemalinja, Shin-Keisei-rautateiden Shin-Keisei-linja ja Tōbu-rautateiden Noda-linja.

## Kuvia

Tiedosto:NezuKamagaya05.jpg|Nezu-jinja
Tiedosto:Kamagaya Sta 001.jpg|Kamagayan rautatieasema
Tiedosto:Chiba prefectural road route 57 (Chiba-Kamagaya-Matsudo line) in Maruyama,Kamagaya city.JPG|Maruyaman kaupunginosaa
Tiedosto:Kamagaya-daibutsu.jpg|Kamagaya-daibutsu


## Lähteet

## Aiheesta muualla

* Kaupungin internetsivut
Vladimir Meštšerski

**Vladimir Petrovitš Meštšerski** (1839–1914), ruhtinas, oli venäläinen kirjailija. Meštšerski palveli sisäministeriössä ja perusti 1872 *[[Graždanin]]*-nimisen lehden. Hän kirjoitti näytelmiä ('Miljoona') ja sai jossain määrin mainetta sensaatiohakuisilla mutta taiteellisesti merkityksettömillä romaaneilla, joiden aiheina oli Pietarin seurapiirielämä ('Pietarin suuren maailman naisia', 'Yksi meidän Bismarckeistamme'). Meštšerski oli Nikolai Karamzinin tyttärenpoika.

## Lähteet

## Aiheesta muualla
Kamogawa

**Kamogawa** () on Japanin kaupunki Honshūn saarella Kantōn alueella Chiban prefektuurissa. Se sijaitsee Tyynenmeren rannikolla Bōsōn niemimaan eteläosassa. Sisämaassa kaupungin alue ulottuu Bōsōn kukkuloille. Kamogawassa on 31&nbsp;786 asukasta (heinäkuussa 2020) ja sen pinta-ala on 191,14 neliökilometriä.

Kamogawan kaupunki perustettiin vuonna 1971 liittämällä yhteen Emin, Kamogawan ja Nagasan maaseutukaupungit. Nykyisen kaupungin keskusta sijaitsee Maebaran kaupunginosassa, joka on vanha kalastuskylä. Vanhastaan seutu tunnettiin hampun tuotannosta, nykyisin siellä harjoitetaan kalastusta, riisin, vihannesten ja koristekukkien viljelyä sekä maidon tuotantoa. Maatalous on keskittynyt kaupungin läpi virtaavan Kamojoen viljavalle tasankoalueelle. Alue alkoi kehittyä matkailukohteena sen jälkeen, kun Bōsōn niemimaan kiertävä rautatielinja valmistui vuonna 1929. Vuonna 2005 Kamogawaan liitettiin Amatsu-Kominaton maaseutukaupunki.  

Kamogawan luonnonnähtävyyksiä ovat Niemonjiman saari, joka tunnetaan Minamoto no Yoritomoon liittyvästä legendasta, Kamogawa-Matsushiman saaristo sekä Mineoka- ja Kiyosumivuorten luonnonalueet. Rannikolle on rakennettu hotelleja, virkistysalueita ja Kamogawa Seaworld -akvaario. Kaupungin rannikko kuuluu Minami-Bōsōn puolikansallispuistoon. Kamogawaa palvelevat JR Higashi-Nihonin Sotobō-linja ja Uchibō-linja.

## Kuvia

Tiedosto:Kamogawa Tanjo-ji 01.jpg|Tanjō-jin temppeli
Tiedosto:Futomihama,Kamogawa,Chiba 千葉県鴨川市太海浜 DSCF7396.JPG|Futomihaman rannikkoa
Tiedosto:Oyama Senmaida (41312372610).jpg|Ōyaman terassiviljelmiä
Tiedosto:Kominato fish port.jpg|Kominaton satamaa


## Lähteet

## Aiheesta muualla

* Kaupungin internetsivut
Koruahvenet

**Koruahvenet** (*Julidochromis*) on kirjoahventen (Cichlidae) heimoon kuuluva kalasuku. Siihen kuuluu kuusi lajia, joita tavataan Afrikasta:

* *[[Julidochromis dickfeldi]]* Staeck, 1975 – Sinikoruahven
* *[[Julidochromis marksmithi]]* Burgess, 2014
* *[[Julidochromis marlieri]]* Poll, 1956 – Ruutukoruahven

* *[[Julidochromis ornatus]]* Boulenger, 1898 – Kultakoruahven
* *[[Julidochromis regani]]* Poll, 1942 – Juovakoruahven
* *[[Julidochromis transcriptus]]* Matthes, 1959 – Täpläkoruahven

## Lähteet
* Lajien suomenkieliset nimet: 

### Viitteet
Copenhagen Business School

**Copenhagen Business School** (lyhennetään usein **CBS**) on Tanskassa Kööpenhaminassa sijaitseva kansainvälinen ja liiketalouteen erikoistunut yliopisto. Se on perustettu vuonna 1917. CBS:ssa opiskelee noin 21&nbsp;000 opiskelijaa. Työntekijöitä on yli 1&nbsp;500, johon sisältyvät jatko-opiskelijat ja hallintohenkilökunta.

## Yliopisto
CBS on Tanskan suurin taloushallinnon ja talouden tutkimus- ja koulutuslaitos. CBS tarjoaa yritystoimintaan liittyviä koulutusohjelmia ja jatkokoulutusta julkiselle ja erityisesti yksityiselle sektorille.

CBS toimii valtion rahoittamana yliopistona. Suuri osa yliopistolle myönnettävästä rahoituksesta perustuu aktiivisuusperusteiseen koulutusapurahaan ja tutkimuksen perusrahoitukseen. Noin kaksi kolmasosaa yliopiston rahoituksesta on peräisin koulutustoiminnasta.

### Koulutus ja tutkimus
CBS:n koulutus- ja tutkimusohjelmat perustuvat kansainvälisesti tunnettuun tutkimukseen. CBS:n alaisuudessa toimii Tanskan kansallisen tutkimussäätiön rahoittama huippuosaamiskeskus, jota rahoitetaan viidestä Euroopan tiedeneuvoston rahastosta.

CBS välittää tietoa ja ideoita yritysjohtajille ja yhteiskunnalle. CBS:n tärkein panos liittyy tutkimukseen ja tutkimukseen perustuvaan koulutukseen.

## Rehtorit
CBS:lla on ollut sen historian aikana 12 rehtoria:
# Marius Vibæk (1917-1938)
# Christen Møller (1938-1957)
# Poul Winding (1957-1963)
# Jan Kobbernagel (1963-1975)
# Carl E. Sørensen (1975-1978)
# Lauge Stetting (1978-1979)
# Frode Slipsager (1979-1987)
# Finn Junge-Jensen (1987-2009)
# Johan Roos (2009-2011)
# Alan Irwin (2011-2012)
# Per Holten-Andersen (2012-2019)
# Nikolaj Malchow-Møller (2019-)

## Lähteet

## Aiheesta muualla
Kafr Qasimin verilöyly

**Kafr Qasimin verilöyly** oli 29. lokakuuta 1956 Israelissa lähinnä arabien asuttamassa Kafr Qasimissa tapahtunut verilöyly, jonka aikana israelilaiset sotilaat ja rajavartiat surmasivat ulkonaliikkumiskieltoa rikkoneita arabeja. 49 arabia sai surmansa.

## Tausta
Kafr Qasim on lähinnä arabien asuttama kaupunki lähellä Tel Avivia, sekä tuolloin Jordanian vastaista vuoden 1949 tulitaukolinjaa eli niin sanottua vihreää linjaa. Saman kylän vieressä on pari muutakin arabien asuttamaa kylää, joiden yhteenlaskettu asukasluku tuolloin oli noin 40&nbsp;000. Vuonna 1956 syttyi Suezin kriisi. Israelissa pelättiin Jordanian liittyvän sotaan Egyptin puolella ja joukkojen määrää maiden välisellä rajalla lisättiin. Kafr Qasimin alueelle lähetettiin prikaatikenraali Issachar Shadmin komentama rajavartiojoukko. Tarkoituksena oli valvoa rajaa ja estää Israelin arabeja liittymästä jordanialaisiin.

## Verilöyly
Shadmi antoi alueelle 29. lokakuuta 1956 muutoksen edeltäneeseen ulkonaliikkumiskieltoon. Öisin kello 22.00 alkaen voimassa ollutta kieltoa aikaistettiin alkamaan kello 17.00. Samalla kiellon rikkojat määrättiin ammuttavaksi kohdattaessa. Joukkoja rajalla johtanut majuri Shmuel Malinki pyysi selvennöstä Shadmilta. Vielä samana päivänä kylistä oli lähtenyt pelloille työläisiä, jotka eivät välttämättä olleet kuulleet muutoksesta. Malinkin mukaan Shadmi antoi mielikuvan, jonka mukaan määräys koski kaikkia ulkona liikkujia tilanteesta huolimatta. Shadmi antoi Malinkin mukaan myös ymmärtää, että pidätyksiä ei tehtäisi. Shadmi itse kiisti koko keskustelun käydyn ylipäätänsä.

Tieto uudesta ulkonaliikkumiskiellosta annettiin vasta kello 16.30. Suurin osa kyläläisistä palasi ajoissa koteihinsa, mutta eivät kaikki. Kello 17.00–18.30 luutnantti Gabriel Dahanin komentama joukkue surmasi kaikkiaan 49 arabia, kun mukaan lasketaan yksi syntymätön lapsi. Muista kuolleista 23 oli lapsia. Rajajoukot Kafr Qasimin ulkopuolella eivät noudattaneet ampumismääräystä. Surmatut haudattiin joukkohautaan.

## Seuraukset
Tieto verilöylystä yritettiin ensin pimittää, mutta uutinen levisi silti nopeasti. Pääministeri David Ben-Gurion salli viimein tammikuussa 1956 tietojen luovuttamisen lehdistölle. Hallitus teki myös oman selvityksensä, jota ei kuitenkaan toimittajille luovutettu. Lopulta kansainvälisen arvostelun ja mielenosoitusten paineesta 11 sotilasta ja rajavartioston jäsentä asetettiin syytteisiin murhista. Heistä kahdeksan todettiin syyllisiksi lokakuussa 1958. Tuomitut saivat vankilatuomioita. Tuomittujen joukossa olivat Malinki ja Dahan, kun taas Shadmi säästyi murhatuomiolta. Sen sijaan hänet tuomittiin ulkonaliikkumiskiellon laittomasta muutoksesta.

Vuonna 1957 joillekin verilöylystä selviytyneille tarjottiin korvauksina rahaa ja maata. Kaikki asian tiimoilta tuomitut israelilaiset oli kuitenkin vapautettu vuoteen 1959 mennessä eri valitusten ja armahdusten seurauksena. Lainopillisesti tuomiot kuitenkin osoittivat, että käskyjen seuraaminen sokeasti ei ole lain mukaista ja sotilaallakin on velvollisuus olla noudattamasta käskyjä, jotka ovat selvän laittomia. Presidentti Shimon Peres pyysi verilöylyä anteeksi vuonna 2007.

## Lähteet
Kosovon keskiaikaiset monumentit

**Kosovon keskiaikaiset monumentit** ovat 1200–1600-luvuilla kehittyneen roomalaisbysanttilaisen kirkkokulttuurin kohokohtia edustava neljä rakennusta (Dečanin luostari, Pećin luostari, Ljevisan neitsyen kirkko ja Gračanican luostari) Kosovossa, jotka valittiin Unescon maailmanperintökohteeksi 2004 kriteereillä ii, iii ja iv. Vuonna 2006 ne lisättiin Unescon vaarantuneisiin maailmanperintökohteisiin.

## Lähteet
Ludovic Orban

**Ludovic Orban** (s. 1963) on romanialainen poliitikko. Hän on johtanut liberaalia PNL-puoluetta vuodesta 2017. Vuonna 2019 Orban valittiin Romanian pääministeriksi.

Orbanin ensimmäinen hallitus kaatui parlamentin epäluottamuslauseeseen helmikuussa 2020, mutta samaa PNL-puoluetta edustava presidentti Klaus Iohannis nimesi hänet myös uuden hallituksen muodostajaksi.

Orban liittyi PNL-puolueeseen 1990-luvulla. Hän aloitti paikallispolitiikassa, ja nousi liikenneministeriksi vuonna 2007. Hän pääsi Bucharestin varapormestariksi vuonna 2004, ja pyrki pormestariksi turhaan vuosina 2008, 2012 ja 2016. Hänen kolmatta pormestarivaalikampanjaansa varjostivat korruptioepäilyt, mutta ne eivät johtaneet syytteisiin.

Välittömästi vuoden 2020 parlamenttivaalien jälkeen Orban ilmoitti eroavansa pääministerin virasta huonon vaalituloksen vuoksi. Virkaa tekeväksi pääministeriksi nimitettiin entinen kenraali Nicolae Ciucă..

## Lähteet

## Aiheesta muualla
Birger Fridolf Winter

**Birger Fridolf Winter** (17. maaliskuuta 1846 Maaninka – 21. kesäkuuta 1916 Helsinki) oli suomalainen valtioneuvos. Hän oli tullihallituksen päätirehtööri 1890–1902. 

Winter valmistui Haminan kadettikoulusta vuonna  1865, mutta erosi armeijasta jo vuonna 1869 alikapteenina. Hän siirtyi Venäjän keisarikuntaan kuuluneen Kuurinmaan aksiisilaitoksen piiritarkastajan apulaiseksi. Winter yleni tarkastajaksi vuonna 1874 ja Mitaun (nykyään Jelgava) kuvernementinhallituksen vanhemmaksi tarkastajaksi vuonna 1886. Hänelle myönnettiin valtioneuvoksen arvonimi vuonna 1889.
   
Vuonna 1890 Winter nimitettiin Suomen suuriruhtinaskunnan tullihallituksen päätirehtööriksi. Hän erosi virasta vuonna 1902 ja siirtyi Helsingin kaupungin liikennekonttorin kamreeriksi. Winter kuoli Helsingissä 21. kesäkuuta 1916. 

## Lähteet
Hilary

**Hilary** on englanninkielisissä maissa käytetty etunimi. Se voi olla naisen tai miehen nimi. Rinnakkaismuotona esiintyy nimiasu **Hillary**.

Suomessa on vuoteen 2025 mennessä tilastoitu noin 30–90 Hilary-nimistä henkilöä, joista suunnilleen puolet on naisia ja puolet miehiä. *Hillary*-nimisiä henkilöitä on Digi- ja väestötietoviraston etunimitilaston mukaan ollut noin 10–40.

## Tunnettuja Hilaryja ja Hillaryja
* Hilary Bader (1952–2002), yhdysvaltalainen televisiokäsikirjoittaja
* Hillary Beall (s. 1999), yhdysvaltalainen jalkapallomaalivahti
* Hillary Clinton (s. 1947), yhdysvaltalainen poliitikko ja Bill Clintonin puoliso
* Hilary Cruz (s. 1988), yhdysvaltalainen missi
* Hilary Deacon (1936–2010), eteläafrikkalainen arkeologi ja professori
* Hilary Duff (s. 1987), yhdysvaltalainen laulaja ja näyttelijä
* Hilary Dwyer (1945–2020), englantilainen näyttelijä
* Hilary Haag (s. 1972), yhdysvaltalainen ääninäyttelijä
* Hilary Baumann Hacker (1913–1990), yhdysvaltalainen piispa
* Hilary Hahn (s. 1979), yhdysvaltalainen viulisti
* Hilary Jenkinson (1882–1961), brittiläinen arkistonhoitaja ja arkistoalan tutkija
* Hilary R. W. Johnson (1837–1901), Liberian tasavallan 11. presidentti
* Hilary Knight (s. 1989), yhdysvaltalainen jääkiekkoilija ja olympiavoittaja
* Hilary Lindh (s. 1969), yhdysvaltalainen alppihiihtäjä ja olympiamitalisti
* Hilary Mantel (s. 1952), brittiläinen kirjailija
* Hilary Mason (1917–2006), brittiläinen näyttelijä
* Hilary Masters (1928–2015), yhdysvaltalainen kirjailija
* Hilary Paul Odili Okeke (s. 1947), nigerialainen piispa
* Hilary Putnam (1926–2016), yhdysvaltalainen filosofi
* Hilary Rhoda (s. 1987), yhdysvaltalainen malli
* Hillary Scott (s. 1983), yhdysvaltalainen pornonäyttelijä
* Hilary Shepard (s. 1961), yhdysvaltalainen näyttelijä ja muusikko
* Hilary Swank (s. 1974), yhdysvaltalainen näyttelijä
* Hillary Wolf (s. 1977), yhdysvaltalainen näyttelijä ja judoka

## Lähteet
Marianne Lundquist

**Ingrid Marianne Lundquist** (myöh. **Grane**, 24. heinäkuuta 1931 Karlskoga – 10. huhtikuuta 2020 Tukholma) oli ruotsalainen uimari.

Lundquist voitti 4×100 metrin vapaauintiviestissä EM-pronssia Wienissä 1950. Hän kilpaili myös kesäolympialaissa Lontoossa 1948 ja Helsingissä 1952. Hän avioitui vuonna 1956 radiojuontaja Kjell Granen kanssa. Pariskunta asui vanhainkodissa ja kuoli COVID-19-koronavirustautiin pandemian yhteydessä vuonna 2020, Marianne kahdeksan päivää miehensä jälkeen 10. huhtikuuta.

## Lähteet
* Profiili  Ruotsin olympiakomitea 
* 

### Viitteet

## Aiheesta muualla
*
Robert Beck

**Robert Lee ”Bob” Beck** (30. joulukuuta 1936 San Diego, Kalifornia – 2. huhtikuuta 2020 San Antonio, Texas) oli yhdysvaltalainen nykyaikaisen viisiottelun olympiamitalisti ja miekkailija.

Beck voitti nykyaikaisessa viisiottelussa olympiapronssia Roomassa 1960 sekä yksilö- että joukkuekilpailussa. Hän kilpaili myös Méxicon kesäolympialaisissa 1968 sijoittuen yksilökilpailussa 22:nneksi ja joukkuekilpailussa neljänneksi. Lisäksi Beck edusti Yhdysvaltoja Méxicossa miekkailussa kalvan joukkuekilpailussa. Pan-Amerikan kisoissa Beck voitti yksilökilpailusta kolme ja joukkuekilpailusta kaksi mestaruutta. Hammaslääkärinä työskennellyt Beck kuoli 83-vuotiaana 2. huhtikuuta 2020. Hän oli ollut sairaalassa helmikuusta lähtien loukattuaan päänsä kotona kaatumisen yhteydessä.

## Lähteet
* 

### Viitteet

## Aiheesta muualla

*
Katori (Chiba)

**Katori** () on Japanin kaupunki Honshūn saarella Kantōn alueella Chiban prefektuurissa. Se sijaitsee sisämaassa prefektuurin koillisosassa Tonejoen varrella. Etelässä kaupunkiin kuuluu osa Shimōsan ylängöstä, pohjoisessa se rajautuu Ibarakin prefektuuriin. Katorissa on 74&nbsp;740 asukasta (heinäkuussa 2020) ja sen pinta-ala on 262,35 neliökilometriä.

Katorin kaupunki perustettiin vuonna 2006 liittämällä yhteen Sawaran kaupunki sekä Kurimoton, Omigawan ja Yamadan maaseutukaupungit. Nimensä kaupunki otti Katorin piirikunnalta. Kaupungin pohjoisosat olivat muinoin merenlahtea. Seudulle perustettiin jo varhain Katorin pyhäkkö, josta tuli sittemmin Shimōsan provinssin pääpyhäkkö (*[[ichinomiya]]*). Nykyisen kaupungin keskustan muodostavat Sawaran ja Omigawan alueet. Ne kehittyivät Edo-kaudella 1600–1800-luvuilla Tonejoen jokisatamina, Omigawa myös Omigawan daimiokunnan linnanaluskaupunkina. Tonejoen varsi on viljavaa riisintuotantoaluetta, sisämaassa viljellään bataatteja ja maapähkinöitä. Kaupunkiin on sijoittunut myös elintarvike- ja panimoteollisuutta.

Katori-jingūn pyhäkön lisäksi Katorin rakennettuun kulttuuriperintöön kuuluvat Sawaran historiallinen kaupunkimiljöö Onojoen varrella (*Sawara no machinami*), joka on lailla suojeltu, Kanpuku-jin buddhalainen temppeli ja kartografi Inō Tadatakan entinen asuintalo. Yasaka-jinjan ja Suwa-jinjan pyhäkköjen festivaaliperinne (*[[Sawara no taisai]]*) vaunuineen on valittu Japanin ja Unescon aineettoman kulttuuriperinnön luetteloon. Osa kaupungin alueesta kuuluu Suigōn–Tsukuban puolikansallispuistoon. Katoria palvelevat JR Higashi-Nihonin Narita-linja ja Kashima-linja.

## Kuvia

Tiedosto:Katori Katori-jingu Haupthalle 1.jpg|Katori-jingū
Tiedosto:People of Sawara celebrating the throne of the emperor,Katori city,Japan.jpg|Keisarin valtaannousun juhla Sawarassa vuonna 2019
Tiedosto:Ayame and ship of Suigo Sawara Ayame Park,Katori city,Japan.jpg|Suigō-Sawaran kurjenmiekkapuutarhaa
Tiedosto:SawaraPA-lookout-point,higashi-kanto-expressway,katori-city,japan.JPG|Tonejoen moottoritiesilta
Tiedosto:Sawara Station 20140308.JPG|Sawaran rautatieasema


## Lähteet

## Aiheesta muualla

* Kaupungin internetsivut
Johan Lindegren

**Johannes "Johan" Lindegren** (7. tammikuuta 1842 Ullared – 8. kesäkuuta 1908 Tukholma) oli ruotsalainen säveltäjä ja kirkkomuusikko.

Lindegren syntyi köyhään perheeseen ja avusti lapsena maataloustöissä. Pappi tutustutti hänet urkuharmoniin, ja isänsä vastustuksesta huolimatta hän lähti naapuripitäjään kirkkomuusikon oppilaaksi. Vuonna 1860 Lindegren lähti Tukholmaan, jossa pääsi Tukholman kuninkaalliseen musiikkikorkeakouluun. Siellä häntä opettivat Gustaf Mankell (urut), Jan van Boom (piano), Julius Günther (laulu) ja Hermann Berens (sävellys). Sävellysopetusta Lindegren sai myös Franz Berwaldilta ja Ludvig Normanilta. Hän tunsi erityistä viehtymystä kontrapunktia kohtaan ja tutki huolella Johann Sebastian Bachin, Giovanni Pierluigi da Palestrinan sekä Orlando di Lasson teoksia. Lindegren valmistui kanttori-urkuriksi konservatoriosta vuonna 1865, mutta jatkoi siellä vielä vuoteen 1866 orkesterinjohdon opintoja. 

Tulonlähteen tarpeessa ollut Lindegren liittyi opiskeluaikanaan kuninkaallisen oopperan kuoroon, jossa työskenteli kuolemaansa saakka. Hän aloitti myös korrepetiittorin työt vuonna 1874. Hänen johdollaan opiskelivat muiden muassa Hugo Alfvén, Bror Beckman, Gustaf Bengtsson, Natanael Berg, Harald Fryklöf, Algot Haquinius, Knut Håkanson, Sigurd von Koch, Helena Munktell, Ture Rangström, Alice Tegnér ja Adolf Wiklund. Lindegren oli maansa johtava kontrapunktin tuntija. Vuodesta 1884 hän työskenteli Tukholman suurkirkossa kanttorina. Hän tuki paluuta kirkkomusiikin rytmisempään ja eloisampaan esittämiseen Johann Christian Friedrich Hæffnerin erittäin hitaan ja tasaisen tyylin sijaan. Vuonna 1895 Lindegren osallistui uuden virsikirjan laatimiseen toimikunnassa, jonka jäseninä hänen lisäkseen olivat Gunnar Wennerberg, Conrad Nordqvist ja Richard Norén.

Lindegren oli Vasa-ritarikunnan ritari vuodesta 1896 ja Ruotsin kuninkaallisen musiikkiakatemian jäsen vuodesta 1903. Hänen sävellystensä joukossa on piano-, salonki- ja kirkkomusiikkia sekä jousikvintetto, joka tuli valmiiksi vuonna 1870 ja sai laajaa huomiota ensimmäisen julkisen esityksensä myötä vuonna 1906.

## Lähteet

## Aiheesta muualla
* IMSLP: Johan Lindegren
Myrskylän koulu

**Myrskylän koulu** on Myrskylän kunnan kirkonkylässä toimiva alakoulu (luokka-asteet 0-6). Koulussa on lukuvuonna 2024–2015 119 oppilasta, joista 13 esiluokalla. Koulu on Myrskylän ainoa koulu. Vuonna 2021 koululle valmistui uusi hirsirakenteinen rakennus, minkä yhteydessä vanhat koulurakennukset purettiin. Ennen uuden koulurakennuksen rakentamista koulun nimi oli Kirkonkylän koulu.Myrskylän koulussa on yhdeksän opettajaa ja sen rehtori on Vesa Karjalainen. Koululla on oma vanhempainyhdistys.

Yläasteen eli vuosiluokkien 7-9 opetus järjestettiin aiemmin Orimattilan yhteiskoulussa. Nykyään myrskyläläiset nuoret käyvät yläkoulun Porvoossa, ruotsinkieliset Loviisassa.

## Lähteet
Capitanes de Ciudad de México

**Capitanes de Ciudad de México** on meksikolainen koripalloseura Méxicosta. Se pelaa kotiottelunsa Gimnasio Olímpico Juan de la Barrerassa.

Seura perustettiin vuonna 2016: México oli ollut vuosikymmenen ajan ilman pääsarjatason joukkuetta. Vuosina 2018 ja 2019 Capitanes sijoittui Meksikon pääsarjassa hopealle. Lisäksi seura pelasi kansainvälisissä seurajoukkuekilpailuissa. Kaudesta 2020–2021 alkaen Capitanes siirtyi pelaamaan viisivuotisella sopimuksella NBA:n kehityssarjaan historian ensimmäisenä joukkueena Yhdysvaltain ja Kanadan ulkopuolelta.

## Tunnettuja pelaajia

*  Jorge Gutiérrez
*  Luis Flores
*  Héctor Hernández

## Lähteet

## Aiheesta muualla
* Seuran verkkosivut 
* Seura latinbasket.com-sivustolla
Belorusskajan metroasema (Zamoskvoretskaja)

**Belorusskaja** () on Moskovan metron Zamoskvoretskaja-linjan asema. Se sijaitsee asemien Dinamo ja Majakovskaja välissä. Asemalta on vaihtomahdollisuus Koltsevaja-linjan asemalle Belorusskaja. Asema avattiin 11. syyskuuta 1938.

## Lähteet

## Aiheesta muualla

*
Belorusskajan metroasema

**Belorusskajan metroasema** tarkoittaa seuraavia asioita:

*Belorusskajan metroasema (Zamoskvoretskaja), Zamoskvoretskaja-linjan asema.
*Belorusskajan metroasema (Koltsevaja), Koltsevaja-linjan asema.
Paveletskajan metroasema (Zamoskvoretskaja)

**Paveletskaja** () on Moskovan metron Zamoskvoretskaja-linjan asema. Se sijaitsee asemien Novokuznetskaja ja Avtozavodskaja välissä. Asemalta on vaihtomahdollisuus Koltsevaja-linjan asemalle Paveletskaja. Asema avattiin 20. marraskuuta 1943.

## Lähteet

## Aiheesta muualla

*
Harald Fryklöf

**Harald Leonard Fryklöf** (14. syyskuuta 1882 Uppsala – 11. maaliskuuta 1919) oli ruotsalainen säveltäjä ja kirkkomuusikko.

## Elämä ja ura
Fryklöf opiskeli yksityisesti sävellystä ja kontrapunktia Johan Lindegrenin johdolla. Hän valmistui joulukuussa 1903 Tukholman kuninkaallisesta musiikkikorkeakoulusta opiskeltuaan siellä urkujensoittoa August Lagergrenin johdolla. Syksyllä 1905 Fryklöf vietti kauden Berliinissä Philipp Scharwenkan pitämässä soitinnusopetuksessa. Hän sai yksityistä pianonsoiton opetusta Richard Anderssonilta, jonka pianokoulussa myös työskenteli loppuelämänsä ajan. Lisäksi Fryklöf opetti harmoniaa Tukholman kuninkaallisessa musiikkikorkeakoulussa ja työskenteli Tukholman suurkirkon urkurina. 

Fryklöf valittiin vuonna 1915 Ruotsin kuninkaallisen musiikkiakatemian jäseneksi. Hän kuoli espanjantautiin maaliskuussa 1919.

## Tuotanto
Fryklöfin varhaisimmat päiväysmäärällä merkityt sävellykset ovat vuodelta 1900. Hänen musiikkiaan esitettiin ensimmäisen kerran vuonna 1908, kun Tor Aulin johti hänen konserttialkusoittonsa (op. 1) esityksen. Hänen muiden instrumentaaliteostensa joukossa ovat *Sonata à la legenda* viululle ja pianolle sekä *Symfoniskt stycke* uruille. Fryklöf oli mukana toimittamassa *Musica sacra* -antologiaa, joka sai virallisen aseman kirkkokuorojen ohjelmistokokoelmana. Hän itse sävelsi siihen materiaalia. Hänen yksinlaulujensa sanat olivat muiden muassa Erik Axel Karlfeldtin, Vilhelm Ekelundin, Sven Lidmanin, Thor Langen ja Vilhelm Kragin käsialaa.

Fryklöfin tyyli oli pitkälti myöhäisromanttinen. Siihen vaikuttivat muiden muassa Carl Nielsen ja Max Reger. Tyyli oli kuitenkin yksilöllinen ja ilmensi myös säveltäjän kiinnostusta musiikin historiaa kohtaan. Sävellystensä ohella Fryklöf laati oppikirjan *Harmonisering av koraler i dur och moll jämte kyrkotonarterna*, joka julkaistiin ensimmäisen kerran 1916 ja josta tehtiin uusi painos vielä vuonna 1936.

## Lähteet
Krasnoselskajan metroasema

**Krasnoselskaja** () on yksi Moskovan metron asemista. Se avattiin 15. toukokuuta 1935.

## Lähteet

## Aiheesta muualla
Kirkonkylän koulu (Pukkila)

**Kirkonkylän koulu** on Pukkilan kunnan kirkonkylässä toimiva alakoulu (luokka-asteet 0-6). Se on vuodesta 2019 lähtien ollut kunnan ainoa peruskoulu.

Vuonna 2018 koulua kävi yhteensä 123 peruskoulun oppilasta. Tuolloin Pukkilan lounaisosan Torpin kylässä toimi vielä pieni Torpin koulu, joka lakkautettiin vuoden 2019 alussa. Tämän seurauksena oppilasmäärä on hieman lisääntynyt Kirkonkylän koululla. Vuonna 2020-2021 koulun oppilasmääräksi on arvioitu 145 peruskoululaista. Heidän lisäkseen koulussa annetaan esiopetusta nuoremmille lapsille. 

Yläasteen eli vuosiluokkien 7-9 koulua käydään pääsääntöisesti naapurikunta Askolassa.

## Lähteet

## Aiheesta muualla
* Opetus (pukkila.fi)
Airila

**Airila** on muun muassa seuraavien suomalaisten henkilöiden sukunimi:

* Eemil Airila (1875–1958), korkeimman hallinto-oikeuden hallintoneuvos
* Hannu Airila (s. 1985), suunnistaja
* Lauri Airila (1902–1979), kenraalimajuri
* Martti Airila (1878–1953), kielentutkija, *[[Nykysuomen sanakirja]]n* ensimmäinen päätoimittaja
* Mauri Airila (s. 1948), koneensuunnitteluopin emeritusprofessori
* Mikko Airila (1883–1936), merimiespastori, rauhanaktivisti ja opettaja
* Suoma Loimaranta-Airila (1881–1954), lääkäri ja Lotta Svärd -järjestön aktiivi
* Yrjö Airila (1887–1949), lääkäri, professori ja farmakologian tutkija
Askolan terveyskeskus

**Askolan terveyskeskus** on uusimaalaisen Askolan kunnan kirkonkylällä sijaitseva julkisen palvelun terveyskeskus. Se palvelee normaalisti maanantaista torstaihin kello 8-15.30 ja perjantaisin kello 8-15. Terveyskeskuksessa annetaan kiireetöntä hoitoa, arvioidaan kiireellisen hoidon tarvetta ja hoidetaan myös kiireellisiä potilastapauksia. Tarpeen vaatiessa terveyskeskus voi ohjata potilaan yksityiselle lääkäriasemalle naapurikaupunki Porvooseen. 

Joulun 2013 aikana Askolan terveyskeskus nousi valtakunnallisiin uutsiotsikoihin, kun lääkäripulaan haettiin ratkaisua kirjoittamalla kunnasta joulupukille. Kesällä 2020 uutisoitiin kunnan selvittävän sosiaali- ja terveyspalvelujen järjestäjävastuun siirtoa Porvooseen vuonna 2021.

Kiireellisen hoidon tarpeessa Askolasta voi hakeutua terveyskeskuksen kiinniollessa Porvoon sairaalan ympärivuorokautisesti palvelevaan päivystykseen (Sairaalantie 1, Porvoo).

## Lähteet

## Aiheesta muualla
*Lääkärin tai hoitajan vastaanotto - Ajanvaraus (suomi.fi)
*Askolan karttapalvelu: Terveyskeskuksen sijainti (askola.karttatiimi.fi)
Pau Torres

**Pau Francisco Torres** (s. 16. tammikuuta 1997 Vila-real, Espanja) on espanjalainen jalkapalloilija. Hän edustaa Englannin Valioliigassa pelaavaa Aston Villaa ja on pelipaikaltaan keskuspuolustaja.

## Seurajoukkueura
Torres on kotikaupunkinsa jalkapalloseura Villarrealin kasvatti. Hän teki ensiesiintymisensä seuran reservijoukkuueessa 21. elokuuta 2016 maan kolmanneksi korkeimmalla sarjatasolla Segunda División B:ssä  ottelussa UE Cornellàa vastaan.

Torres teki ensimmäisen maalinsa reservijoukkueessa 8. lokakuuta 2016 kotiottelussa CF Badalonaa vastaan. Hänen ensiesiintymisensä seuran edustusjoukkueessa tapahtui 20. joulukuuta 2016 Copa del Reyn ottelussa CD Toledoa vastaan. Samalla hänestä tuli ensimmäisen Vila-realissa syntynyt pelaaja 13 vuoteen, joka on tehnyt ensiesiitymisensä seuran edustusjoukkueessa. Ensimmäisen ottelunsa maan pääsarjassa Primera Divisiónissa Torres pelasi 26. marraskuuta 2017 kotikentällä Sevillaa vastaan.

6. elokuuta 2018 Torres siirtyi yhden kauden kestävällä lainasopimuksella Málagaan. Hän oli sivussa kauden aikana vain neljästä ottelusta, jonka päätteeksi joukkue pääsi karsimaan paikasta maan pääsarjaan. Kauden päätteeksi hän palasi takaisin kasvattajaseuraansa.

Paluun jälkeen Torres onnistui vakiinnuttamaan avauskokoonpanopaikkansa Villarrealissa. Lokakuussa 2019 hän teki seuran kanssa jatkosopimuksen vuoteen 2024 asti. Hän pelasi kauden aikana yhteensä 34 sarjaottelua, joissa syntyi kaksi maalia. Kaudella 2020–2021 hän teki 33 liigaottelussa kaksi maalia. Eurooppa-liigassa hän pelasi yhdeksän ottelua, mukaan lukien voitokas loppuottelu Manchester Unitedia vastaan, ja teki yhden maalin. Kaudella 2021–2022 pelaamissaan 33 Primera Divisiónin ottelussa hän viimeisteli viisi maalia. Mestarien liigassa hän pelasi välierissä karsiutuneen Villarrealin kaikki 12 ottelua alusta loppuun ja teki yhden maalin. Kaudella 2022–2023 hän pelasi 34 Primera Divisiónin ottelua ja teki yhden maalin.

12. heinäkuuta 2023 Torres siirtyi englantilaisseura Aston Villaan viisivuotisella sopimuksella ja hänestä maksettiin arviolta noin 33 miljoonan euron siirtokorvaus. Hän pelasi tulokaskaudellaan 29 valioliigaottelua, ja teki kaksi maalia. Konferenssiliigassa hän pelasi seitsemän ottelua. Kaudella 2024–2025 hän pelasi Valioliigassa 24 ottelua. Mestarien liigassa hän pelasi yhdeksän ottelua ja syötti kaksi maalia.

## Maajoukkueura
4. lokakuuta 2019 Torres sai ensimmäisen kutsunsa Espanjan maajoukkueeseen EM-karsintaotteluihin Norjaa ja Ruotsia vastaan. Ensimmäisen maaottelunsa Torres pelasi kuitenkin vasta 15. marraskuuta 2019 Maltaa vastaan, jossa hän onnistui myös maalinteossa. EM-kilpailuissa 2021 hän oli kolme kertaa avauskokoonpanossa ja pelasi Espanjan kaikissa kuudessa ottelussa. Samana vuonna käydyissä Tokion olympialaisissa hän pelasi täyden ajan hopeaa saavuttaneen Espanjan kaikissa kuudessa ottelussa. MM-kilpailuissa 2022 hän pelasi ottelun Japania vastaan.

## Lähteet

## Aiheesta muualla
* Pau Torresin tilastot Soccerway-sivustolla 
* Pau Torresin tilastot BDFutbol-sivustolla
Pirttilampi (Vaala)

**Pirttilampi** on Oulujoen vesistöön kuuluva pieni järvi tai lampi Vaalassa. Järvelle tulee merkitty polku seututieltä 800 Kuoppamäen kohdalta. Asumaton järvi on itä-länsisuunnassa pisimmillään reilut kolmesataa metriä, leveimmillään järvi on parisataa metriä. Koillisrannalla, polun yhteydessä, on nuotiopaikka.
 
## Lähteet
Sokolnikin metroasema (Sokolnitšeskaja)

**Sokolniki** () on yksi Moskovan metron asemista. Se avattiin 15. toukokuuta 1935.

## Lähteet

## Aiheesta muualla
HH Kuriiri

**HH-Kuriiri Oy** perustettiin Lappeenrantaan hoitamaan yritysten kuriiri- ja postipalveluita Venäjälle. Toiminta on 2010-luvulla laajentunut harjoittamaan henkilöliikennettä Viipuriin ja Pietariin ja tilausajoja Venäjälle.  

## HH Kuriirin perustaminen
Hannu Hakko perusti HH-Kuriiri Oy:n vuonna 1990 saadessaan henkilölinjaliikenneluvan pikkubussille reitillä Lappeenranta – Leningrad – Lappeenranta. Reitillä kuljetettiin henkilöiden lisäksi myös kuriiripostia. Suomalaiset yritykset halusivat saada asiakirjansa ja postinsa nopeasti ja luotettavasti Venäjälle. HH-Kuriiri Oy oli Suomessa ensimmäinen Venäjän kuriiripostipalveluja tuottanut yritys. 

## HH Kuriirin toiminta
Kuriirikuljetukset ajavat säännöllisesti pikkubussilla Lappeenranta-Nuijamaa-Pietari reitillä ja postin ja lehtien mukana on kulkenut myös matkustajia. Matka-aika on 3-3,5 tuntia yhteen suuntaan..

HH Kuriiri kehitti toimintaa ja jo 2016 yrityksellä oli neljä venäläistä työntekijää Pietarissa. Omaa matka-aikaa saatiin lyhennettyä ajamalla pikkubussi Viipuriin, josta venäläinen HH-Kuriirin kuljettaja vei matkustajat ja postin Pietariin. Pietarissa kuljettajat jakavat suomalaisen kuriirin Viipuriin tuomat asiakirjat, sanomalehdet, kirjeet ja matkustajat.

Koronakeväänä 2020 Suomen ja Venäjän maa- ja ilmarajojen sulkeuduttua Suomen ja Venäjän puolelle puolelle mottiin useita henkilöitä ja henkilöryhmiä. Suomen Pietarin pääkonsulaatti ja Venäjän Suomen suurlähetystön kaupallinen osasto tarvitsivat suljetun rajan ylittävää matkustaja- ja postikuljetusta. HH Kuriirin toimitusjohtaja Jukka Jyrkinen oli jo useiden vuosien ajan hoitanut kuljetuksia luotettavasti. Saatuaan luvan hän otti ajotehtävän henkilökohtaisesti itselleen ja ajaa kolmesta viiteen kertaa viikossa Viipuriin. Maalis-heinäkuun aikana hän on kuljettanut yli 900 rajanylittäjää. Matkustajina ovat pääasiassa Venäjälle jääneet Suomen kansalaiset sekä Suomessa vakituisesti asuvia Venäjän kansalaisia. Myös eri maiden diplomaatteja ja mm. KHL-liigassa pelanneita suomalais-kanadalaisia jääkiekkoilijoita sekä EU -maiden ja usean eri maailman maan kansalaisia on ollut Jyrkisen bussissa.

## Saimaa Express Oy
Saimaa Express Oy on Etelä-Karjalan alueella toimiva linja-autoyritys, joka ajaa tilausajoja Pietariin, Karjalan kannakselle, muualle Suomeen, Baltiaan sekä Pohjoismaihin. Saimaa Express Oy omistaa HH-Kuriiri Oy:n.

## Itämatkat Oy
Vuonna 2016 HH-Kuriiri Oy osti Itämatkat Oy:n matkatoimiston. Se tarjoaa viisumi- ja matkapalvelutoimintaa.

## Jäsenyydet
* Suomalais-Venäläinen kauppakamari
* Suomen Yrittäjät

## Lähteet
Gösta Leandersson

**Karl Gösta Leandersson** (22. huhtikuuta 1918 Östra Gerum, Länsi-Götanmaa – 28. tammikuuta 1995 Lidköping) oli ruotsalainen maratonjuoksija, joka voitti Bostonin maratonin vuonna 1949 sekä neljä kertaa Ruotsin maratonmestaruuden 1940-luvulla.

Gösta Leandersson vietti Tiarpissa Falköpingin lähellä. Paikkakunnat nuoret perustivat 1930-luvun alussa paikkakunnalle oman urheiluseuran Tiarp IF:n, jonka nimissä Göstakin kilpaili 1930-luvulla aina vuoteen 1940. Sen jälkeen hän siirtyi seutukunnan suurempaan seuraan Falköping AIK. Vuonna 1943 hän voitti neljä merkittävää ruotsalaista pitkän matkan kisaa eli Halmstadissa, Kungsbackassa, Lundbyssa ja Tukholmassa., 

Vuonna 1945 Leandersson voitti ensimmäinen Ruotsin maratonmestaruuden. Sen jälkeen hän voitti vielä kolme mestaruutta eli vuosina 1948-1950. Hän voitti lisäksi kaksi kertaa Ruotsin mestaruuden 25 000 metrillä eli vuosina 1945 ja 1949. Vuoden 1946 Kosicen maratonilla Tšekkoslovakiassa hän sijoittui toiseksi vuonna 1946. Vuoden 1946 EM-kisoissa Oslossa hän oli viides. Molemmissa vuoden 1946 maratonkisoissa voittaja oli Suomen Mikko Hietanen. Vuodesta 1947 tuli menestyksen suhteen välivuosi. Olympiavuodesta 1948 tuli Leanderssonilla ongelmallinen. Keväällä hän voitti Kosicen maratonin, mutta loukkaantuminen esti kuntoutua Lontoon olympialaisiin, jotka jäivät hänellä väliin. Seuraavana keväänä toukokuussa 1949 tuli sitten täysosuma eli Bostonin maratonin voitto kolmella minuutilla seuraavaan kilpailijaan. Vuonna 1949 Ruotsin maraton- ja 25 0000 metrin mestaruuksien lisäksi hän voitti ylivoimaisesti Pohjola-Amerikka - maaottelun maratonjuoksun. Vuonna 1950 hän uusi Ruotsin mestaruuden kuten myös Kosicen maratonmestaruuden, joka oli hänelle jo kolmas voitto Kosicessa. Menestys 1950-luvun alussa hiipui Leanderssonilla. Vuonna 1950 hän edusti Ruotsia Yleisurheilun EM-kisoissa Brysselissä. Hän sijoittui kisassa neljänneksi kaksi minuuttia Britannian Jack Holdenille hävinneenä. Vuonna 1953 hän oli Bostonin maratonilla vielä kolmas Japanin Keizo Yamadan ja Suomen Veikko Karvosen jäljessä ajan ollessa kuitenkin uusi henkilökohtainen ennätys 2.19.36 häviten japanilaiselle voittajalle 45 sekuntia. Samana vuonna hän voitti myös avoimen Amerikan maratonmestaruuden., 

Tunnustuksena pitkästi kestävyysjuoksijan menestyksellisestä urasta hänet nimettiin Ruotsin Stora Grabbariksi numerolla #140.

Vuonna 1960 Leandersson muutti asumaan Lidköpingiin, jossa hän asui kuolemaansa eli vuoteen 1995 asti.

## Lähteet
Lars Braun

**Lars Braun**, aateloituna **Laurentius Nicolai Braunerskiöld** (1. elokuuta 1657 Ålem, Ruotsi – 3. marraskuuta 1729 Kalmar, Ruotsi) oli professori ja lääkäri, joka toimi Turun akatemian rehtorina.

Braunin vanhemmat olivat Nils Brun (Nicolaus Broderi) ja Kristina Larsdotter Wallerius ja puoliso vuodesta 1692 Margareta Haijok (Hajock, k. 1728). Braun oli Kalmarin koulun oppilas 1670 ja ylioppilas Uppsalassa 1676, jossa hän valmistui filosofian maisteriksi 1685. Ylioppilas Strassburgissa hän oli 1687, Leidenissa 1688 ja Utrechtissa 1689, jossa hän suoritti lääketieteen tohtorin tutkinnon.  Sotalaivaston lääkäri Karlskronassa Braun oli 1690 ja Kalmarin lukion logiikan ja fysiikan lehtori 1692. Ångermanlandin maakunnan inspehtorina hän toimi 1693–1698 ja Turun akatemian lääketieteen professorina 1693, samoin kuin akatemian rehtorina 1696–1697 ja sijaisrehtorina 1697–1698. Braun oli Tarton yliopiston lääketieteen professori 1698–1701 ja 1705–1710 ja toimi välillä armeijan sotalääkärinä Kuurinmaalla 1703–1704. Hän oli sotalääkäri myös Skånessa 1710 ja amiraliteetinlääkäri Karlskronassa 1719, mistä tehtävästä hän sai eron ero 1728. Arkkiatriksi Braun nimitettiin 1719, jolloin hänet myös aateloitiin.

## Lähteet
Magnus Steen

**Magnus Steen** (? – 24. elokuuta 1697 Turku) oli suomalainen professori, joka toimi Turun akatemian rehtorina.

Magnus Steenin vanhemmat olivat Helsingin kämnerinoikeuden esimies, raatimies Måns Eriksson Steen ja Elisabet Henriksdotter (Forssteen) ja puoliso vuodesta 1684 Barbara Pettersdotter Gers (k. 1697). Steen oli ylioppilas Turussa 1676 ja valmistui filosofian maisteriksi joulukuussa 1682. Hän oli ylimmän luokan stipendiaatti 1682–1685, papiksi hänet vihittiin Turun hiippakunnassa 1696. Steen toimi Uusmaalaisen osakunnan inspehtorina 1692–1695, Turun akatemian varasihteerinä 1682, 1. filosofian apulaisena ja akatemian sihteerinä 1684, ylimääräisenä filosofian professorina 1688 ja vakinaisena matematiikan professorina vuodesta 1692, ollen palkkapitäjänsä Liedon kirkkoherra vuodesta 1696. Akatemian rehtoriksi hänet oli nimitetty 1697–1698, mutta hänen kuoltuaan tehtävää hoiti sijaisrehtorina Lars Braun.

## Lähteet
Jakob Ellemann-Jensen

**Jakob Ellemann-Jensen** (s. 25. syyskuuta 1973 Hørsholm) on tanskalainen poliitikko, joka toimi vuosina 2019–2023 puolueensa Venstren puheenjohtajana.

Ellemann-Jensen toimi Tanskan kansankäräjien jäsenenä vuoden 2011 vaaleista lähtien. Hän toimi puolueensa poliittisena puheenjohtajana ja nousi ensimmäistä kertaa ministeriksi keväällä 2018. Tuolloin hän aloitti Tanskan ympäristö- ja elintarvikeministerinä. Ellemann-Jensen jättäytyi kansanedustajan tehtävästään lokakuussa 2023.

Vuoden 2015 kansankäräjävaaleissa Ellemann-Jensen sai 8&nbsp;678 henkilökohtaista ääntä Itä-Jyllannin vaalipiirissä.

Joulukuussa 2022 Ellemann-Jensenistä tuli puolustus- ja varapääministeri Mette Frederiksenin II hallituksessa. Hän jäi alkuvuodesta 2023 sairauslomalle stressin vuoksi. Pian sairauslomalta palaamisen jälkeen elokuussa 2023 Ellemann-Jensen vaihtoi ministerisalkkua Troels Lund Poulsenin kanssa ja siirtyi talousministeriksi, ollen edelleen varapääministeri. Saman vuoden lokakuussa hän ilmoitti jättävänsä politiikan kokonaan.

## Henkilöhistoria
Jakob Ellemann-Jensenin vanhemmat ovat Tanskan entinen ulkoministeri Uffe Ellemann-Jensen (1941–2022) ja päätoimittaja Alice Vestergaard (s. 1937). Ellemann-Jensen on naimisissa, ja hänellä on kolme lasta.

Ellemann-Jensen valmistui 2002 kauppatieteiden maisteriksi Copenhagen Business Schoolista. Ellemann-Jensen on toiminut myös Tanskan puolustusvoimien palveluksessa. Hän toimi 1993 kersanttina Sønderborgissa. Vuonna 1994 Ellemann-Jensen suoritti reserviupseerikoulutuksen Tanskan kuninkaallisessa sotilasakatemiassa.

## Lähteet
Amos Matteucci

**Amos Matteucci** (20. maaliskuuta 1915 Jesi – 26. joulukuuta 2008 Rooma) oli italialainen keihäänheittäjä.

183-senttinen ja 80-kiloinen Matteucci oli ennen ja jälkeen toisen maailmansodan maansa paras keihäänheittäjä, joka voitti urallaan kahdeksan Italian mestaruutta. Ennätyksensä 65,94 metriä, joka oli myös Italian ennätys noin neljän vuoden ajan, hän heitti vuonna 1950. Maailman opiskelijakisoissa hän heitti vuonna 1939 kuudenneksi ja vuonna 1947 pronssia. Brysselin EM-kilpailuissa 1950 hän oli kuudes. Helsingin kesäolympialaisiin 1952 37-vuotias Matteucci osallistui Italian kisaryhmän vanhimpana urheilijana: hän heitti yli karsintarajan ja eteni loppukilpailuun jossa sijoittui sen viimeiseksi eli 17:nneksi kolmisen metriä karsintatulostaan lyhyemmällä heitolla. Hän työskenteli urheilujohtajana ja toimi muun muassa Rooman kesäolympialaisten 1960 taustajoukoissa. Matteucci kuoli Roomassa 93-vuotiaana 26. joulukuuta 2008.

## Lähteet
* 

### Viitteet

## Aiheesta muualla

*
Klas Ekeblad

**Klas (Claes) Ekeblad** (30. maaliskuuta 1708 Elbing – 9. lokakuuta 1771 Tukholma) oli kreivi ja virkamies, joka toimi Turun akatemian rehtorina 1725–1726.

Ekebladin vanhemmat olivat valtaneuvos, kenraalimajuri, kreivi Claes Ekeblad ja Hedvig Mörner ja puoliso vuodesta 1741 Eva de la Gardie (k. 1786). Ekeblad oli ylioppilas Uppsalassa 1719, Turussa 1724 ja Hallessa 1727. Toimittuaan Turun akatemian rehtorina Ekeblad oli Ruotsin valtionarkiston ylimääräinen kanslisti 1726 ja kansliakollegion ylimääräinen kanslisti 1727. Kansliajunkkari hänestä tuli 1729, kamariherra 1731, Ruotsin tiedeakatemian jäsen 1740 ja kanslianeuvos 1741. Ekeblad toimi alilähettiläänä Ranskassa 1742–1744. Valtaneuvos hänestä tuli  1746, valtiokanslianeuvos 1747, everstimarsalkka 1751 ja kansliapresidentti 1761. Turun akatemian kanslerina Ekeblad toimi 1762–1765 ja 1769–1771. 

## Lähteet
Valtion työmarkkinalaitos

**Valtion työmarkkinalaitos** (VTML) kuuluu Suomen valtiovarainministeriön kehittämisosastoon nimellä valtion työnantajatoiminto. Valtion työmarkkinalaitoksen tehtävänä on edustaa valtiotyönantajaa koko työmarkkinakenttää koskevissa työmarkkinaneuvotteluissa ja niiden valmisteluissa. Lisäksi valtion työmarkkinalaitos solmii valtion keskustason virka- ja työehtosopimukset sekä tukee ja ohjaa virastojen työnantaja- ja sopimustoimintaa. Se myös vastaa valtiotyönantajan edunvalvonnasta.

VTML:n päällikkönä on toiminut Sari Ojanen 1.5.2019 alkaen.

## Lähteet
Eino Viljanne

**Eino Ilmari Viljanne** (ent. *Vilkman*; 9. lokakuuta 1911 – 5. elokuuta 1989) oli suomalainen kirjakauppias, kirjankustantaja ja kirjailija, joka julkaisi 1940-luvulta alkaen uni- ja ennustuskirjoja sekä sukupuolielämää käsitelleitä teoksia. Hän omisti Helsingissä *E. Viljanteen kirjakauppa- ja kustannusliike*-nimisen toiminimen vuoteen 1949 saakka.

Vuonna 1948 Viljanne matkusti Yhdysvaltoihin ja järjesti siellä kirjanäyttelyn. Viljanteen palattua vuonna 1949 Suomeen hänen vaimonsa otti hänestä avioeron. Viljanne alkoi avioeron jälkeen juomaan ja myi toiminimensä miljoonan markan hinnasta.

Tammikuussa 1950 Viljanne alkoi julkaista sanomalehdissä hollantilaisen gynekologin Theodoor Hendrik van de Velden (1873-1937) *Hedelmällisyys avioliitossa*-kirjaa koskevia ilmoituksia. Kirjaa tilattiin paljon ja kun Viljasella oli varastossaan vain 400 kappaletta kirjasta osa tilaajista jäi ilman teosta. Tilaajien ennakkomaksuja Viljanne ei kuitenkaan palauttanut, vaan hän ilmoitti aikovansa toimittaa puuttuvat kirjat Yhdysvalloissa olleesta varastostaan. Viljanne kaupitteli samalla tavalla myös omaa kirjaansa *Vain sinulle*. Viljanteen liikekumppanina oli aiemmin *Täydellinen riemuavioliitto*-kirjan tekijä David L. Leivo.

Helsingin hovioikeus tuomitsi Viljanteen vuonna 1967 kahdeksaksi vuodeksi seitsemäksi kuukaudeksi kuritushuoneeseen taposta ja silpomisesta. Hän oli tappanut parturin puukottamalla tätä rintaan ja varastanut kaksi 20 markan arvoista sormusta. Hovioikeuden tekemän mielentilatutkimuksen mukaan Viljanne ei ollut täydessä ymmärryksessä ja siten tuomio oli lyhyempi kuin alkuperäisesti. 

Viljanne käytti myös nimimerkkejä *I. Maagi* ja *Charles Marck*.

## Julkaisuja
Omalla nimellä:
* *Unikirja: selitykset useammille tuhansille eri unien näyille vanhojen ja uusimpien lähteiden mukaan*; toimittanut Eino Viljanne. Viljanteen kirjakauppa- ja kustannusliike, Helsinki 1943, 2. painos 1944, 3. painos 1945
* *Ole näin: opas kaikille ikäkausille*.  Viljanteen kirjakauppa- ja kustannusliike, Helsinki 1944, 3. painos 1945
* *Vain sinulle*. Viljanteen kirjakauppa- ja kustannusliike, Helsinki 1945, 2. painos 1946
Nimimerkillä *I. Maagi*:
* *Täydellinen uni- ja ennustuskirja: selitykset useammille tuhansille unien näyille, sekä selostus korteistaennustamistaitoon*. Viljanteen kirjakauppa- ja kustannusliike, Helsinki 1947
Nimimerkillä *Charles Marck*:
* *Lemmenkoulu*.  Kirjasampo 1953, Helsinki 1953, uusi painos Kirjakauppa Tieto, Helsinki 1955, 2. painos Kirjasampo, Helsinki 1960, 6. painos 1963, 7. painos 1967
* *Ole näin: opas kaikille ikäkausille*. 4. painos Kirjakauppa Tieto, Helsinki 1955
* *Rakasta minua näin!*. Kustannus Oy Able, Helsinki 1961

## Lähteet
Venom (Bullet for My Valentinen albumi)

**Venom** on Bullet for My Valentinen viides studioalbumi, joka julkaistiin 14. elokuuta 2015.

## Kappaleet
# 
# 
# 
# 
# 
# 
# 
# 
# 
# 
# 

### Bonuskappaleet
#
# 
# 
# 
# 

## Kokoonpano
* Matt Tuck – laulu , kitara, basso,
* Michael "Moose" Thomas – rummut, taustalaulu kappaleessa "You Want a Battle? (Here's a War)"
* Michael "Padge" Paget – kitara, taustalaulu kappaleessa "You Want a Battle? (Here's a War)"
* Jamie Mathias – basso, taustalaulu
* Jason "Jay" James – basso, taustalaulu kaikissa Japanin & Best Buy live bonuskappaleissa

## Arvostelut
* Imperiumi: 8-/10
* Kaaoszine: 8/10
* Soundi: 

## Lähteet
Savo-Karjalan Vasemmisto

**Savo-Karjalan Vasemmisto** on yksi Vasemmistoliiton 13 piirijärjestöstä. Se on muodostettu vuonna 2017 Pohjois-Karjalan Vasemmistosta ja Pohjois-Savon Vasemmistosta. Piirin puheenjohtaja on Janne Parkkila Joensuusta.

Savo-Karjalan Vasemmistoliitolla on piiritoimisto Kuopiossa ja aluetoimisto Joensuussa. Piirijärjestöllä on yksi kansanedustaja Savo-Karjalasta, Matti Semi Varkaudesta. Savo-Karjalan Vasemmiston kunnanvaltuutettujen on 17 Pohjois-Karjalassa ja Pohjois-Savossa 54.

## Lähteet
Joaquin Miller

**Joaquin Miller**, oik. *Cincinnatus Heine Miller* (1841 – 18. helmikuuta 1913) oli yhdysvaltalainen runoilija ja toimittaja. Hänen runokokoelmansa, kuten muun muassa suurta huomiota herättänyt *Songs of the Sierras* (1871) ja *Songs of the sunlands* (1873), ”sisältävät paljon oivallista, mutta myös epätasaista ja hiomatonta” (*Tietosanakirja*, 1913).

Aleksandra Gripenberg kertoo kirjassaan *Uudesta maailmasta* (1889) tapaamisestaan Millerin kanssa, ”tämän omalaatuisen haihattelijan, joka istutti hedelmäpuita ja runoili tähtien loisteessa”. Vuonna 1914 nimetön kirjoittaja sanoi artikkelissaan ”Huonoja kynänkäyttäjiä” *[[Helsingin Kaiku|Helsingin Kaiussa]]*, että Miller ”lienee kirjailijoista kehnoimpia kynänkäyttäjiä”.

## Lähteet

## Kirjallisuutta
* Gripenberg, Alexandra: *Ett halfår i Nya Verlden. Strödda resebilder från Förenta Staterna*. Helsingfors: Edlunds förlag, 1889. Kirja verkossa (Runeberg.org) Suomennos verkossa (Runeberg.org),

## Aiheesta muualla

 
* Miller, Joaquin: Erään kullankaivajan muistelma Kaliforniasta, 1 osa. Novelli, *Suomen Kuvalehti* no 187, 1.10.1880, s. 224–227; 2. osa no 188, 15.10.1880, s. 231–233.
Burlingtonin junaturma (New Jersey)

**Burlingtonin junaturma** tapahtui Camden and Amboy Railroad -rautatieyhtiön radalla Burlingtonissa New Jerseyssä Yhdysvalloissa 29. elokuuta 1855, kun Philadelphiasta lähtenyt juna joutui yllättäen vaihtamaan suuntaa välttääkseen törmäämästä samoilla raiteilla vastaan tulevaan junaan New Yorkista. Takaperin liikkuvan junan kuljettajilla ei ollut mahdollisuutta nähdä kulkusuuntaan päin, ja juna törmäsi suurella nopeudella vaunuihin, joissa muuan tohtori John F. D. Heineken, tämän vaimo ja pariskunnan kaksi lasta olivat ylittämässä rataa. Törmäyksessä junan viidestä vaunusta neljä suistui raiteilta.

Onnettomuudessa kuoli 21&ndash;24 henkilöä ja noin 65&ndash;100 muuta loukkaantui. Yksi loukkaantuneista oli Yhdysvaltain laivaston kommodori Joseph Smith. Vaunuja ajanut tohtori Heineken selvisi onnettomuudesta lähes vammoitta.

Onnettomuuden jälkeen Camden and Amboy Railroad -yhtiön monopoliasema ja turvallisuuspuutteet joutuivat vastalauseiden kohteeksi. Yhtiön radoilla oli tapahtunut jo useita aiempia onnettomuuksia, joskin vähäisemmillä henkilövahingoilla. Camden and Amboy Railroad otti julkisuuskuvaansa puolustaakseen käyttöön junissaan uudet pillit ja asennutti junien periin eräänlaiset karja-aurat, sekä uudisti turvallisuussäädöksiään. Yhtiö myös aloitti onnettomuuden tapahtumapaikkana olleen rataosuuden muuttamisen kahdet raiteet sisältäväksi.

## Lähteet
* 
* 

### Viitteet